<classify> WAZIRI wa Ardhi, Nyumba na Maendeleo ya Makazi, William Lukuvi anatarajia kufanya ziara ya kusikiliza migogoro na kero za wananchi zinazohusu ardhi na kuzitafutia ufumbuzi katika mikoa minane ya Tanzania bara kuanzia leo Septemba 17 hadi 30, mwaka huu.Katika siku ya kwanza ya ziara hiyo, Waziri Lukuvi atawasili wilayani Bunda ili kutatua mgogoro wa Bibi Nyasasi Masike na kukagua kiwanja chake kama alivyomuahidi Rais John Magufuli wakati alipofanya ziara yake wilayani Bunda na kumpigia simu moja kwa moja juu ya mgogoro huo.Ziara hiyo ni katika utekelezaji wa kampeni yake ya: Funguka kwa Waziri wa Ardhi ambayo aliizindua rasmi Januari mwaka huu yenye lengo la kuzunguka nchi nzima kusikiliza migogoro na kero za wananchi zinazohusu ardhi na kuzitafutia ufumbuzi papo hapo.Akitoka Mkoa wa Mara katika wilaya ya Bunda, Musoma na Tarime, Septemba 20 hadi 30 atakuwa katika mikoa ya Tabora, Katavi, Rukwa, Songwe, Njombe, Iringa na Morogoro. Waziri Lukuvi alisema: Nimeagizwa na Rais Magufuli katika kipindi cha miaka mitano hii hadi kufikia 2020 migogoro ya ardhi iwe imepungua kwa kiasi kikubwa kama si kuisha na kazi hii ni utekelezaji wa Ilani ya Uchaguzi ya CCM.Akiwa mkoa wa Mkoa wa Rukwa Waziri Lukuvi anatarajia kuutafutia ufumbuzi mgogoro wa ardhi wa Shamba la Malonje lililo na mgogoro wa muda mrefu pamoja na kusikiliza migogoro ya ardhi na baadae kuwasili mkoani Songwe wilayani Tunduma ambapo atakagua na kusikilisha changamoto za mpaka wa Tanzania na Zambia.Ziara hiyo itaendelea katika mikoa ya Njombe na Iringa kutatua migogoro ya ardhi ya wakazi wa mikoa hiyo na baadaye kumalizikia katika mkoa wa Morogoro kwa ajili ya kutatua mgogoro wa eneo la Mabwegere, Waziri Lukuvi katika mwezi huu wa Septemba ameweza kutatua migogoro mikubwa katika mikoa ya Dar es Salaam na Arusha katika nyakati tofauti, miongoni mwa migogoro hiyo ni ule wa mwekezaji wa kiwanda cha Minjingu na wananchi wa Pugu Stesheni jijini Dar es Salaam.Mgogoro mwingine alioupatia ufumbuzi ni ule wa eneo la msitu wa Kazimzumbwi ambao ulivamiwa na wananchi ambao walishindwa katika kesi na Waziri Lukuvi akatoa siku 30 ili kuwasaidia wananchi hao.Aidha mgogoro mwingine uliopatiwa ufumbuzi na Waziri Lukuvi akishirikiana na Waziri wa Mifugo na Uvuvi, Luhaga Mpina ni ule wa eneo la Pugu Mnadani ambalo pia wananchi walikuwa wamelivamia.Katika Mkoa wa Arusha, Waziri Lukuvi alitembelea na kutatua migogoro mikubwa ya wakazi wa Wilaya ya Monduli katika vijiji vya Lolkisale, kijiji cha Lemooti, kijiji cha Engarooji, na Kijiji cha Nafco nyingine ni kata ya Sepeko, kata ya Mfereji iliyo na mgogoro kati ya Wilaya za Monduli na Arumeru.Katika mikutano ya Funguka kwa Waziri hadi sasa jumla ya malalamiko 4,168 yameshapokelewa na Wizara kwa kushirikiana na halmashauri mbalimbali na imepatiwa ufumbuzi na mingine inaendelea kuchambuliwa ili kupatiwa ufumbuzi.  <topic>: kitaifa 